โจโจ้ ล่าข้ามศตวรรษ ภาค 5

โจโจ้ ล่าข้ามศตวรรษ ภาค 5 : สายลมทองคำ () เป็นตอนหนึ่งของการ์ตูนญี่ปุ่นเรื่อง โจโจ้ ล่าข้ามศตวรรษ ของฮิโรฮิโกะ อารากิ

เรื่องราวเกิดขึ้นที่ประเทศอิตาลี ในปี 2001 "โจรูโน่ โจบาน่า" เด็กหนุ่มอายุ 15 ทายาทของ"ดิโอ"ผู้มีสายเลือดของตระกูลโจสตาร์ไหลเวียนอยู่ในกาย (จากภาค 3 ดีโอได้ต่อศีรษะของตนเข้ากับร่างของโจนาธาน โจสตาร์ ตัวเอกจากภาคแรก) มีความใฝ่ฝันอยากจะเป็นหัวหน้าแก๊งค์มาเฟียที่ยิ่งใหญ่ที่สุดในอิตาลี เนื่องจากมีความหลังฝังใจตอนเด็กๆ และเพื่อความต้องการที่จะยกเลิกเครือข่ายการค้ายาเสพติด โจรูโน่จึงพยายามหาทางเข้าร่วมองค์กร พาสซิโอเน่ ซึ่งเป็นมาเฟียที่ยิ่งใหญ่ที่สุดในอิตาลี โดยผ่านทางโบรโน่ บูจาราตี้ หัวหน้าหน่วยเล็กๆหน่วยหนึ่ง ทั้งคู่จึงวางแผนที่จะแย่งชิงตำแหน่งหัวหน้าเพื่อปฏิรูปแนวทางขององค์กรเสียใหม่ โดยการจะไปถึงจุดนั้นต้องผ่านการทดสอบหลายอย่างจากชายที่เรียกตนเองว่าบอสเสียก่อน

โจรูโน่ต้องเข้ารับการทดสอบเพื่อให้ได้รับการยอมรับเข้าเป็นส่วนหนึ่งขององค์กร และในระหว่างนั้นได้พบกับ ฮิโรเสะ โคอิจิ (จากภาค 4) ผู้รับคำสั่งจาก"คูโจ โจทาโร่" (Jojo ตัวเอกภาค 3) ให้มาตามหาทายาทของดีโอ ทำให้โจรูโน่เข้าใจในพลังประหลาดของตนเองว่ามันคือสแตนด์ที่สามารถมอบชีวิตให้กับวัตถุได้ พร้อมทั้งให้ชื่อมันว่า "Gold Experience" และในที่สุดเมื่อโจรูโน่สามารถปฏิบัติตามเงื่อนไขที่ได้รับมาก็ทำให้ได้เข้าบรรจุเป็นสมาชิกองค์กรในหน่วยย่อยสังกัดบูจาราตี้ อันประกอบไปด้วยสมาชิก 5 คน ได้แก่ "บูจาราตี้ อาบัคคิโอ้ มิซูต้า ฟูโก้" และ"นารันช่า" เป็นก้าวแรกของโจรูโน่สู่จุดสูงสุดแห่งพาสซิโอเน่

ทว่าไม่นานหลังโจรูโน่เข้ามาอยู่กับองค์กร บอสก็มีคำสั่งตรงถึงบูจาราตี้ให้ทำการอารักขา "ทริช" ลูกสาวของบอสเองจากกลุ่มผู้ใช้แสตนด์ในองค์กร ที่บอสเรียกว่า"ผู้ทรยศ" เหล่าแก๊งบูจาราตี้จึงต้องเดินทางฝ่าฟันการต่อสู้กับผู้ใช้แสตนด์ที่มีความร้ายกาจคนแล้วคนเล่า เพื่อนำตัวทริชไปส่งยังที่หมายซึ่งบอสรออยู่ แต่ก่อนที่จะนำตัวทริชไปให้บอส แก๊งบูจาราตี้ก็ได้พบว่าแท้จริงแล้วที่บอสสั่งให้นำตัวทริชมาส่งนั้น เพราะตั้งใจจะฆ่าลูกสาวด้วยตนเอง เพื่อให้แน่ใจว่าจะไม่มีใครสามารถสืบหาข้อมูลตัวตนที่แท้จริงของบอสจากตัวทริช ผู้เป็นลูกสาวและเป็นเงื่อนงำเพียงอย่างเดียวที่จะนำไปสู่การเปิดเผยสถานะตัวตนของบอสได้

เมื่อความจริงถูกเปิดเผย แก๊งบูจาราตี้จึงเปลี่ยนเป้าหมายใหม่เป็นการโค่นบอสโดยอาศัยข้อมูลที่ได้จากทริชเอง และคราวนี้ศัตรูที่มุ่งเป้ามาที่พวกเขาก็ยิ่งเพิ่มความร้ายกาจมากยิ่งขึ้น เพื่อให้บรรลุซึ่งเป้าหมายพวกพ้องหลายคนต้องเอาชีวิตมาทิ้งในสงครามการปะทะระหว่างเหล่าผู้ใช้แสตนด์ในครั้งนี้ แต่ท้ายที่สุดพวกเขาก็ได้เผชิญหน้ากับ "เดียโบโร่" บอสใหญ่แห่งพาสซิโอเน่ ผู้เต็มไปด้วยความลับ

ในห้วงสุดท้ายที่ดูเหมือนการเดินทางอันยาวไกลของโจรูโน่ใกล้จะสิ้นสุดลงและชัยชนะกำลังจะตกอยู่ในมือของเดียโบโร่ "โปลนาเรฟ" (จากภาค 3) ก็ได้เข้าร่วมในการต่อสู้ครั้งนี้และได้เผยความลับของลูกศร ซึ่งนอกจากจะเป็นสิ่งที่ใช้ปลุกความสามารถสแตนด์ให้กับผู้ที่ไม่มีพลังแล้ว ยังสามารถเพิ่มความสามารถให้กับสแตนด์ที่มีอยู่เดิมให้ก้าวล้ำข้ามไปได้อีก ก่อกำเนิด Gold E.Reqium เปิดฉากศึกสุดท้ายกับเดียโบโร่

จอร์โน่ โจวันน่า (Giorno Giovanna) - "ฉบับภาษาไทยยึดหลักการออกเสียงแบบญี่ปุ่นเป็น" โจรูโน่ โจบาน่า

เด็กหนุ่มที่ได้ชื่อว่าเป็นลูกชายของ DIO เป็นผู้ที่รักความยุติธรรมและมีเมตตา แต่ก็เด็ดเดี่ยวในตัวเช่นเดียวกับคนตระกูลโจสตาร์ และยังเป็นคนที่ตัดสินใจเรื่องต่างๆได้อย่างเฉลียวฉลาดสมกับที่สืบเชื้อสายของ DIO มาเต็มที่ด้วย ชื่อภาษาญี่ปุ่นของโจรูโน่คือ ชิโอะบานะ ฮารุโนะ
บรูโน่ บุชชาราติ (Bruno Bucciarati) - "ฉบับภาษาไทยยึดหลักการออกเสียงแบบญี่ปุ่นเป็น" บรูโน บูจาราตี้

หัวหน้าทีมของแก๊งท้องถิ่น รับโจรูโน่เข้ามาในแก๊งเนื่องจากเห็นบางสิ่งบางอย่างในตัวของเด็กหนุ่ม เป็นคนที่มีความคิดและการตัดสินใจที่เด็ดเดี่ยว เฉลียวฉลาด อีกทั้งยังมีความเมตตากรุณา และวิเคราะห์คนได้อย่างเฉียบขาด
เลโอเน อับบัคคิโอ (Leone Abbacchio) - "ฉบับภาษาไทยยึดหลักการออกเสียงแบบญี่ปุ่นเป็น" เลโอเน่ อาบัคคิโอ้

สมาชิกที่มีอายุมากที่สุดในทีมของบูจาราตี้ เดิมเป็นตำรวจมาก่อนแต่ถูกไล่ออกเนื่องจากรับสินบนจนเกิดความผิดพลาดในหน้าที่ ในขณะที่กำลังสิ้นหวัง บูจาราตี้ก็ได้รับเข้ามาในทีม
กวีโด้ มิสต้า (Guido Mista - "ฉบับภาษาไทยยึดหลักการออกเสียงแบบญี่ปุ่นเป็น" กุยโด้ มิซูต้า)

สมาชิกในทีมของบูจาราตี้ มีความสามารถด้านการใช้ปืนสูง ขณะยิงปืนจะมีสมาธิมั่นคงมาก ในอดีตเคยเข้าไปพัวพันกับเหตุการณ์สังหารอันธพาลจนต้องติดคุก แล้วบูจาราตี้ก็ได้ช่วยเหลือไว้ มิสต้าเป็นคนที่เชื่อถือโชคลางเป็นอย่างมากจนบางครั้งก็ทำให้เสียโอกาสสำคัญๆไป
ฟูโก้ ปันนาคอตต้า (Fugo Pannacotta)

สมาชิกคนหนึ่งของทีมบูจาราตี้ ที่อายุน้อยที่สุดในทีมของบูจาราตี้ มีสติปัญญาเข้าขั้นอัจฉริยะ จบมหาวิทยาลัยเมื่ออายุเพียง 16 ปี มีบุคลิกค่อนข้างเป็นแบบผู้ดีแต่ขณะเดียวกันก็โมโหง่าย จึงทำให้เกิดบุคลิกแปลกๆ ขึ้นในตัวสแตนด์
นารันช่า กิร์กา (Narancia Ghirga)

สมาชิกที่ไม่ค่อยฉลาดเท่าไหร่นัก เนื่องจากตอนเด็กไม่ได้รับการเอาใจใส่จากครอบครัว แถมนิสัยบางครั้งยังบ้าบิ่น ซุกซนเหมือนเด็ก แต่ก็รักพวกพ้อง และเคารพบูจาราตี้มาก นารันช่ามีมีดพก 1 เล่ม ที่เก็บไว้กับตัวอยู่เสมอ
ทริช อูน่า (Trish Una)

ลูกสาวของบอส และเป็นหลักฐานเพียงชิ้นเดียวที่แสดงตัวตนของบอสที่มีอยู่ในโลก พลังสแตนด์ตื่นขึ้นมาจากเหตุการณ์บีบคั้นในตอนที่เผชิญหน้ากับแสตนด์ "โนโทเรียส BIG" ติดนิสัยสาวลูกคุณหนู แต่ภายหลังก็ปรับตัวได้
ดิอาโวโล (Diavolo)- "ฉบับภาษาไทยยึดหลักการออกเสียงแบบญี่ปุ่นเป็น" เดียโบโล

บอสแห่งองค์กร พาสซิโอเน่ เป็นพ่อแท้ๆ ของ ทริช ได้ออกคำสั่งให้บูจาราตี้ทำหน้าที่รับตัวทริชมาส่งให้แก่ตน โดยมีเป้าหมายลับเพื่อนำตัวไปสังหาร ด้วยหวังไม่ให้ใครสามารถสืบหาตัวตนที่แท้จริงของตนเองได้ ทว่าบูจาราตี้ไม่อาจปล่อยให้ทริชโดนฆ่าทั้งที่ไม่ได้รับรู้เรื่องราวใดๆ และนั่นคือจุดเริ่มต้นแห่งการต่อสู้ของกลุ่มบูจาราตี้กับผู้ใช้แสตนด์มากมายที่ถูกส่งมาจากองค์กร จนถึงจุดสิ้นสุดแห่งการเผชิญหน้ากับเดียโบโร่ ผู้กุมอำนาจแห่งพาสซิโอเน่ ตัวเดียโบโร่เองเป็นคน 2 บุคลิก โดยบุคลิกที่ 2 ซ่อนในร่างของเด็กหนุ่มบอบบางที่แตกต่างจากตัวตนเดิมทั้งหน้าตา น้ำเสียง และขนาดร่างกาย ใช้ชื่อว่า วิเนการ์ โดปปิโอ (Vinegar Doppio)มีวิธีเฉพาะในการสื่อสารกับบุคลิกหลัก (เดียโบโร่)ในร่างกายตนเองผ่านการสนทนาเสมือนคุยโทรศัพท์